DOI: 10.14457/tu.the.2022.1492
title: ปัญหาการประชุมเจ้าของร่วมผ่านสื่ออิเล็กทรอนิกส์ตามกฎหมายอาคารชุด

description: อาคารชุดเป็นรูปแบบการพักอาศัยที่ได้รับความนิยมอย่างมากในปัจจุบัน โดยได้มีการพัฒนาระบบกรรมสิทธิ์ในอาคารชุดขึ้นใช้เป็นการเฉพาะ ประกอบด้วยกรรมสิทธิ์สองส่วนควบคู่กัน คือ กรรมสิทธิ์ในทรัพย์ส่วนบุคคลและกรรมสิทธิ์ในทรัพย์ส่วนกลาง การจัดการทรัพย์ส่วนกลางเป็นหน้าที่ของนิติบุคคลอาคารชุดเพื่อประโยชน์แก่เจ้าของร่วมทุกคนโดยเป็นไปตามมติที่ได้รับจากที่ประชุมเจ้าของร่วม พระราชบัญญัติอาคารชุด พ.ศ. 2522 บัญญัติเกี่ยวกับการประชุมเจ้าของร่วมเอาไว้โดยมุ่งเน้นไปที่วิธีการทางกายภาพ แต่อย่างไรก็ตาม ในช่วงสถานการณ์แพร่ระบาดของโรคติดเชื้อไวรัสโคโรนา 2019 เป็นเหตุให้การจัดประชุมทางกายภาพไม่สามารถกระทำได้ จึงต้องนำเทคโนโลยีเข้ามาปรับใช้เพื่อแก้ไขปัญหาโดยการจัดประชุมเจ้าของร่วมผ่านสื่ออิเล็กทรอนิกส์ สำหรับประเทศไทย ได้มีการออกกฎหมายว่าด้วยการจัดประชุมผ่านสื่ออิเล็กทรอนิกส์ขึ้นใช้โดยมีฐานะเป็นกฎหมายกลาง การจัดประชุมเจ้าของร่วมผ่านสื่ออิเล็กทรอนิกส์จึงต้องปฏิบัติตามกฎหมายดังกล่าวตามข้อหารือกระทรวงดิจิทัลเพื่อเศรษฐกิจและสังคม ซึ่งยังคงปรากฏปัญหาและข้อจำกัดอยู่บางประการประการที่หนึ่ง คือ ปัญหาเกี่ยวกับการส่งคำบอกกล่าวเรียกประชุม ประกอบไปด้วย (ก) รูปแบบในการจัดทำคำบอกกล่าวเรียกประชุม โดยกฎหมายอาคารชุดและกฎหมายว่าด้วยการประชุมผ่านสื่ออิเล็กทรอนิกส์กำหนดหนดรูปแบบของการจัดทำคำบอกกล่าวไว้แตกต่างกันจึงเกิดปัญหาว่าการจัดทำคำบอกกล่าวเรียกประชุมเจ้าของร่วมผ่านสื่ออิเล็กทรอนิกส์ต้องจัดทำในรูปแบบใดจึงจะมีผลตามกฎหมาย (ข) รายการหรือเนื้อหาในคำบอกกล่าวเรียกประชุมผ่านสื่ออิเล็กทรอนิกส์ซึ่งกฎหมายว่าด้วยการประชุมผ่านสื่ออิเล็กทรอนิกส์ไม่ได้กำหนดไว้ว่าควรมีรายการใดบ้าง (ค) วิธีการจัดส่งและที่อยู่สำหรับการจัดส่งคำบอกกล่าวเรียกประชุม กฎหมายว่าด้วยการประชุมผ่านสื่ออิเล็กทรอนิกส์กำหนดแต่เพียงวิธีการจัดส่งโดยจดหมายอิเล็กทรอนิกส์แต่ไม่ได้กำหนดที่อยู่สำหรับการจัดส่งไว้ ประกอบกับกฎหมายอาคารชุดไม่ได้บัญญัติว่าการจัดส่งคำบอกกล่าวเรียกประชุมต้องใช้วิธีการใดและจัดส่งไปยังที่อยู่ใดประการที่สอง คือ ปัญหาเกี่ยวกับการมอบฉันทะและการออกเสียงลงคะแนนของผู้มอบฉันทะ กล่าวคือ กฎหมายอาคารชุดกำหนดให้มีการมอบฉันทะในการประชุมเจ้าของร่วมได้ แต่เมื่อพิจารณาตามกฎหมายว่าด้วยการประชุมผ่านสื่ออิเล็กทรอนิกส์ พบว่า ไม่มีบทบัญญัติเกี่ยวกับการมอบฉันทะกำหนดไว้ หากการประชุมเจ้าของร่วมผ่านสื่ออิเล็กทรอนิกส์ต้องนำกฎหมายอาคารชุดที่มุ่งเน้นวิธีการทางกายภาพมาบังคับใช้ย่อมก่อให้เกิดปัญหาเกี่ยวกับกระบวนการมอบฉันทะได้ นอกจากนี้ กฎหมายอาคารชุดไม่ได้กำหนดรายละเอียดหรือแบบฟอร์มที่ชัดเจนสำหรับการมอบฉันทะเอาไว้ส่งผลให้เกิดปัญหาเกี่ยวกับการออกเสียงลงคะแนนของผู้มอบฉันทะซึ่งในทางปฏิบัตินิติบุคคลอาคารชุดมักโต้แย้งสิทธิในการออกเสียงลงคะแนนดังกล่าวของเจ้าของร่วม ประการที่สาม คือ ปัญหาเกี่ยวกับการจัดทำรายงานการประชุมและการขอตรวจดูรายงานการประชุม ประกอบด้วย (ก) ปัญหาเกี่ยวกับการจัดทำและการจัดเก็บรายงานการประชุม กฎหมายอาคารชุดไม่มีบทบัญญัติในส่วนนี้เลย ในขณะที่กฎหมายว่าด้วยการประชุมผ่านสื่ออิเล็กทรอนิกส์กำหนดหน้าที่ให้ผู้จัดประชุมต้องจัดทำรายงานการประชุม จึงเกิดปัญหาว่า ในการประชุมเจ้าของร่วมผ่านสื่ออิเล็กทรอนิกส์ต้องจัดทำรายงานการประชุมหรือไม่ ในรูปแบบใด และการจัดเก็บรายงานการประชุมต้องใช้วิธีการใด (ข) การขอตรวจดูรายงานการประชุม ไม่มีกำหนดไว้ทั้งในกฎหมายว่าด้วยการประชุมผ่านสื่ออิเล็กทรอนิกส์และกฎหมายอาคารชุดเมื่อได้ศึกษาและวิเคราะห์ตามบทบัญญัติกฎหมายต่างประเทศ อันได้แก่ Hawaii Condominium Property Act ของมลรัฐฮาวาย ประเทศสหรัฐอเมริกา และ Condominium Act 1998 ของรัฐออนแทรีโอ ประเทศแคนาดา พบว่า ทั้งสองรัฐมีบทบัญญัติที่เกี่ยวกับการประชุมเจ้าของร่วมผ่านสื่ออิเล็กทรอนิกส์กำหนดไว้ในกฎหมายอาคารชุดโดยเฉพาะ ปัญหาดังกล่าวข้างต้นจึงไม่เกิดขึ้น ดังนั้น ผู้เขียนจึงเห็นควรให้มีการแก้ไขเพิ่มเติมบทบัญญัติอาคารชุดของประเทศไทยเพื่อให้เกิดความชัดเจนมากยิ่งขึ้นและเพื่อให้สามารถรองรับรูปแบบการประชุมเจ้าของร่วมผ่านสื่ออิเล็กทรอนิกส์ได้อย่างมีประสิทธิภาพ